Det er faktisk ikke lukten som skremmer bort myggen (selv om man kanskje kan tro det). Et myggmiddel virker på to måter: For det ene blokkerer det myggens følsomhet for karbondioksid, og for det andre blokkerer det myggens "fuktighetssans".
Mygg reagerer på synsinntrykk, varme, fuktighet og lukt. Når myggen ser en bevegelse og lukter karbondioksid (som finnes i utåndingsluften vår), begynner den å lete etter byttet sitt. Når myggen finner en fuktig og varm luftstrøm fra for eksempel et menneske (eller en hund eller en hest), setter den fart rett frem. Hvis varmen eller fuktigheten avtar, endrer den retning. Et myggmiddel virker på den måten at myggen snur bort akkurat når den når byttet sitt, noe som antas å skyldes at "fuktighetssansen" er blokkert. Det er derfor du kan se mygg sirkle rundt deg når du bruker myggmiddel – de skjønner rett og slett ikke at du sitter der.